

		 			












PLEC DE PRESCRIPCIONS TÈCNIQUES PARTICULARS QUE REGIRAN LA CONTRACTACIÓ DELS SERVEIS D’AUDITORIA FINANCERA I PRESSUPOSTÀRIA DELS COMPTES ANUALS DE L’AGÈNCIA CATALANA DE COOPERACIÓ AIXÍ COM LA REALITZACIÓ DE L’AUDITORIA DE COMPLIMENT DE NORMATIVA EN EL SECTOR PÚBLIC













Clàusula I. Antecedents i objecte del contracte

Des de la creació de l’Agència Catalana de Cooperació al Desenvolupament (en endavant ACCD), a través de la Llei 31/2002, de 30 de desembre, de mesures fiscals i administratives, com a entitat adscrita a l’Administració de la Generalitat, la seva activitat ha estat auditada de manera externa o interna, ja fos per una empresa privada especialitzada en auditories o per la pròpia Intervenció de la Generalitat de Catalunya.

El règim jurídic aplicable a l’auditoria financera dirigida a l’àmbit d’entitats pertanyents al sector públic es troba regulat a les seves normes de control financer corresponent i s’ha de realitzar mitjançant els procediments de revisió continguts en les normes d’auditoria i instruccions que dictin els òrgans de control corresponents de les administracions competents.

Actualment, la norma que regula l’auditoria financera d’aquest tipus d’entitats a Catalunya és el Decret legislatiu 3/2002, de 31 de desembre, pel qual s’aprova el text refós de la Llei de finances públiques de Catalunya. 

En concret, l’article 71 del Decret legislatiu 3/2002, de 31 de desembre, estableix que les entitats públiques que formen part del sector públic de la Generalitat amb participació majoritària, directament o indirectament, i les entitats adscrites a l'Administració de la Generalitat són objecte de control financer mitjançant la forma d'auditoria sota la direcció de la Intervenció General o mitjançant la supervisió d'auditories contractades, d'acord amb el pla anual d'actuacions de control aprovat per a cada exercici econòmic. La supervisió d'auditories contractades consisteix en la verificació que els treballs fets s'ajusten, amb caràcter general, als procediments d'auditoria generalment establerts en l'àmbit del sector públic i a l'objecte del contracte corresponent.

També estableix aquest article que les actuacions de control financer han de comprendre una auditoria financera i de regularitat, a fi de comprovar que l'actuació de l'entitat s'ha ajustat a la legalitat vigent i a les directrius del Govern i del departament competent en matèria de finances que li siguin aplicables, i també que les transferències rebudes de la Generalitat s'han aplicat a les finalitats previstes; en cas contrari, poden incloure la proposta de les mesures d'ajust i de compensació que siguin pertinents.

A part d’això, cal tenir en compte que aquest tipus d’auditories s’han de realitzar mitjançant els procediments de revisió continguts en les normes d’auditoria i instruccions que dicti la Intervenció General de l’Administració de la Generalitat de Catalunya.

Concretament, els serveis a realitzar són:

· L’emissió d’un informe que reflecteixi el grau de fidelitat de la documentació al representar la seva situació econòmica, patrimonial i financera; determinar si els comptes es presenten adequadament de conformitat amb la normativa que sigui d’aplicació; avaluar si la situació fiscal davant la Hisenda Pública s’ajusta a la legalitat i determinar les possibles contingències fiscals; revisar la liquidació pressupostària i finalment efectuar recomanacions i suggeriments que tendeixin a una millora en la gestió dels fons.

L’abast dels treballs d’auditoria objecte d’aquesta contractació té la naturalesa d’auditoria financera i pressupostaria, per la qual cosa la seva finalitat és emetre una opinió sobre si la comptabilitat en general i els comptes anuals i altres estat financers, expressen fidelment el resultat de la gestió i la seva adequada realitat patrimonial, d’acord amb les normes i principis generalment acceptats, i si contenen la informació necessària  i suficient per a la seva interpretació i comprensió adequada.

· L’emissió d’un informe que reflecteixi el resultat de  l’auditoria de compliment de normativa en el sector públic en els respectius anys, descrits a la clàusula segona d’aquests plec de prescripcions tècniques particulars.. Aquest informe consistirà en una carta de recomanacions, que doni compliment a l’obligació de  comunicar les debilitats significatives detectades per l’auditor durant l’execució del seu treball, en l’avaluació dels sistemes de control intern, i que reculli l’avaluació respecte del compliment de les normes, disposicions i directrius que li siguin d’aplicació, dels actes, les operacions i els procediments de gestió, de la correcta realització i aplicació dels ingressos i despeses i de l’adequació als fins establerts de l’ACCD, a més de propostes de millora i altres aspectes que consideri d’interès i qualsevol altre informe legalment exigible.


Clàusula II. Característiques tècniques: Servei d’auditoria dels comptes anuals de l’ACCD i la seva liquidació pressupostària de l’exercici econòmic que indiquin les prescripcions administratives.


2.1. Característiques tècniques.

Els treballs inclosos en aquest contracte es realitzaran d’acord amb la normativa vigent aplicable, emetent el corresponent informe d’auditoria així com un informe complementari de recomanacions i compliment de normativa en el sector públic.

Els treballs contractats tindran com a finalitat, d’acord amb les normes tècniques d’auditoria, emetre una opinió sobre si els comptes anuals de la societat auditada expressen, en tots els aspectes significatius, la imatge fidel del seu patrimoni i de la seva situació financera i si l’execució pressupostària s’ha efectuat d’acord a la normativa aplicable.

L’obligació que l’ACCD té de sotmetre els seus comptes anuals a una auditoria financera es contempla a l’article 257 del Real Decret Legislatiu 1/2010, del 2 de juliol, pel que s’aprova el text refós de la Llei de Societats de Capital, que contempla que s’han de sotmetre a auditoria els seus comptes anuals de totes les empreses o entitats, independentment de quina sigui la seva naturalesa jurídica, que superin els límits fixats per presentar balanç abreujat, això és, quan succeeixen durant dos exercicis consecutius en el moment de tancament de l’exercici, com a mínim dues de las circumstàncies següents:

a) El total de les partides de l’actiu superi els 2.850.000 euros.
b) L’import net de la seva xifra anual de negocis superi els 5.700.000 euros.
c) El nombre mitjà de treballadors durant l’exercici econòmic és superior a 50.

2.2. Descripció del servei.

El servei a realitzar consisteix en auditar els comptes anuals de l’ACCD que comprenen el balanç de situació, el compte de pèrdues i guanys, l’estat de canvis en el patrimoni net, l’estat de fluxos d’efectiu, la memòria, la liquidació pressupostària i el romanent de tresoreria a data de tancament de cadascun dels exercicis objecte d’aquest contracte,.

Aquests serveis expressaran una opinió sobre els esmentats comptes anuals en el seu conjunt basada en el treball realitzat d’acord amb la normativa reguladora de l’activitat d’auditoria de comptes, mitjançant la realització de proves selectives, de l’evidència justificativa dels comptes anuals i l’avaluació de si la seva presentació, els principis i criteris comptables utilitzats i les estimacions realitzades estan d’acord amb el marc normatiu d’informació financera aplicable.

Atenent les característiques del contracte que es pretén licitar i la necessitat que l’empresa adjudicatària compti amb els mitjans personals necessaris per assegurar l’obtenció dels resultats perseguits, s’entén oportú requerir l’adscripció dels mitjans personals.

En concret, els licitadors hauran de comprometre’s a adscriure a l’execució del  contracte els mitjans personals i materials suficients a l’efecte, segons el que es detalla tot seguit:

El equip de treball estigui composat, com a mínim, per un soci auditor i per un auditor expert i un ajudant amb la següent titulació o formació:
· Un/a soci/sòcia auditor/a: haurà de tenir la titulació superior i estar degudament inscrit en el Registre Oficial d’Auditoris de Comptes (ROAC), 

· Un/a auditor/a de comptes i cap de l’equip: haurà de tenir la titulació superior en ciències econòmiques o titulació equivalent i estar degudament inscrit en el Registre Oficial d’Auditoris de Comptes (ROAC),

· Un/a tècnic/a avançat/da: haurà de tenir la titulació superior en ciències econòmiques o titulació equivalent.

Notes sobre l’acreditació de la solvència:
1. Es considerarà titulació superior: Llicenciatura / estudi de Grau
2. Es considerarà titulació superior en ciències econòmiques: Llicenciatura/Estudi de Grau en Administració i Direcció d’Empreses; Llicenciatura/Estudi de Grau en Economia; Llicenciatura en Ciències Econòmiques i Empresarials o qualsevol altra llicenciatura o estudi de grau emès per les Facultats d’Economia i Empresa amb efectes habilitats per a l’exercici de la professió d’Economista.

Aquest equip de treball ha de disposar de la següent experiència:

- Un/a soci/sòcia auditor/a amb una experiència mínima de deu (10) anys en treballs d’auditoria de comptes anuals, que hagi realitzat almenys cinc (5) auditories de comptes anuals en l’àmbit del sector públic i tres (3) auditories de subvencions de projectes europeus durant els 3 últims anys previs a l’inici del contracte. 

- Un/a auditor/a de comptes i cap d’equip amb una experiència mínima de cinc (5) anys en treballs d’auditoria de comptes anuals, que hagi realitzat almenys tres (3) auditories de comptes anuals en l’àmbit del sector públic i una (1) auditoria de subvencions de projectes europeus durant els 3 últims anys previs a l’inici del contracte.

- Un/a tècnic/a avançat/da amb una experiència mínima de tres (3) anys en treballs d’auditoria de comptes anuals i haver realitzat almenys una (1) auditoria de comptes anuals en l’àmbit del sector públic durant els 3 últims anys previs a l’inici del contracte.

L’equip de treball proposat s’haurà de mantenir durant l’execució del contracte. En cas que sigui imprescindible canviar alguna de les persones, caldrà que la nova persona assignada tingui els mateixos requisits que la persona substituïda i que hi hagi l’autorització prèvia per part de l’òrgan de contractació.


Per una millor presentació de la proposta tècnica i econòmica es faciliten les següents dades relatives als pressupostos i comptes anuals:

	 
	ACTIU  / PASSIU a 31 desembre
	PRESSUPOST APROVAT PEL PARLAMENT

	2019
	7.371.089,06 €
	17.400.000,00 €

	2020
	11.038.446,88€
	30.006.628,00 €

	2021
	13.767.221,93€
	30.006.628,00

	2022
	 29.689.028,68 €
	37.543.883,24 €

	2023
	18.883.364,41 €
	41.420.000,00 €

	2024
	‘-
	41.420.000,00



També es facilita el següent link de connexió al portal de transparència de l’ACCD on es poden obtenir dades relatives als comptes anuals d’exercicis anteriors així com els informes d’auditoria i de compliment, respectius. 

https://cooperaciocatalana.gencat.cat/ca/quisom/agencia_catalana_de_cooperacio_al_desenvolupament/transparencia/index.html

2.3. Metodologia de treball. 

Metodologia de treball

Atesa la naturalesa del treball s’estableixen diferents fases de realització dels serveis a prestar amb la finalitat de dur-los a terme amb la màxima eficiència i operativitat. La temporalitat d’aquests serveis serà la següent:

· Primera - Fase de Planificació: 

En aquesta fase el contractista procedirà a establir els objectius, l’abast i la metodologia que caldrà seguir per assolir els objectius.

Concretament, comprendrà l’adquisició del coneixement general de l’ACCD, del seu entorn, l’avaluació dels circuits de control intern, la determinació del risc d’auditoria i, en definitiva, l’aplicació de qualsevol altre procediment que li permeti determinar la naturalesa, l’abast i el moment d’execució de la tasca a realitzar.

Aquesta fase es podrà realitzar en els mesos previs al tancament de l’exercici de tal manera que el contractista pugui realitzar el seu treball amb major eficiència i/o per a complir amb el calendari de finalització i lliurament dels informes.

· Segona - Fase d’Obtenció d’Evidències:

En aquesta fase el contractista obtindrà les evidències suficients i necessàries, en desenvolupament del pla de treball prèviament determinats, que garanteixin l’acompliment dels objectius de l’auditoria i que justifiquin la seva opinió sobre els comptes anuals auditats i sobre l’execució del pressupost.

· Tercera - Fase de Conclusions i de Tancament de l’auditoria:

En aquesta fase el contractista procedirà a revisar la tasca realitzada, l’adequada formalització dels papers de treball i de l’expedient d’auditoria en el seu conjunt, i a avaluar si s’han assolit els objectius determinats a la fase de planificació. Les conclusions d’aquest procés constitueixen la base per a l’emissió de l’informe.

· Quarta - Emissió de l’Informe:

Per l’aprovació dels comptes anuals de cadascun dels exercicis objecte d’aquest contracte resultarà obligatori disposar que el Consell d’Administració de l’ACCD disposi de l’informe d’auditoria definitiu, seguint el calendari de presentació d’informes establert en la següent clàusula.


El contractista podrà considerar la necessitat d’establir una reunió amb el personal del departament de Persones i Recursos de l’ACCD, a final de cadascun dels exercicis, per poder realitzar la fase de planificació amb la màxima informació actualitzada de l’any objecte d’auditoria i així poder realitzar les tasques d’auditoria d’una manera més eficaç i acomplir el calendari de finalització i lliurament dels informes.

Abast de les tasques d’auditoria

L’auditoria objecte de contractació té la naturalesa d’auditoria financera i pressupostària, per la qual cosa la seva finalitat és emetre una opinió sobre els comptes anuals en el seu conjunt, que estan integrats per:

· El balanç de situació;
· El compte de pèrdues i guanys;
· L’estat de canvis en el patrimoni net;
· L’estat de fluxos d’efectiu;
· La memòria, que completa, amplia i comenta la informació continguda en els documents anteriors.
· La liquidació pressupostària
· El romanent de tresoreria
· Projectes europeus.

La memòria dels comptes anuals de l’ACCD, atesa la seva naturalesa d’empresa pública, inclou la informació addicional requerida al Pla de General de Comptabilitat Pública de la Generalitat de Catalunya (Ordre VEH/137/2017 de 29 de juny), com els estat de liquidació pressupostària, el detall del romanent de tresoreria o d’altres, i és per aquest motiu que també es objecte d’opinió en l’informe d’auditoria.

A aquests efectes les empreses licitadores detallaran, en la fase de planificació, les feines a realitzar i l’equip de treball que l’empresa s’ha compromès a adscriure al contracte s’haurà de mantenir durant l’execució del contracte. En cas que sigui imprescindible canviar alguna de les persones per casos d’incompatibilitat de funcions, inhabilitació, malaltia, vacances, etc, caldrà que la nova persona assignada tingui els mateixos requisits que la persona substituïda i que hi hagi l’autorització prèvia per part de l’òrgan de contractació.

En la fase d’obtenció d’evidències es posarà en coneixement qualsevol incidència durant la realització del treball que pogués ocasionar un retard i/o incompliment dels terminis, i es comunicarà obligatòriament a la Subdirectora de Persones i Recursos, com a responsable del contracte.

Els treballs a realitzar pel contractista es podran dur a terme,  en les oficines centrals de l’ACCD, al carrer Via Laietana 14, 4a planta, (08003) Barcelona o virtualment mitjançant comunicació electrònica i reunions telemàtiques. 

Si els treballs d’auditoria es realitzessin a les oficines de l’ACCD, aquesta posarà a disposició de les persones destinades a l’execució dels treballs objecte del contracte, l’espai físic de treball suficient així com el mobiliari i les connexions elèctriques i informàtiques adients.

De comú acord, la tècnica de la Unitat de Gestió Econòmica de l’ACCD, la Subdirectora de Persones i Recursos, el/la director/a de l’ACCD i el contractista establiran un calendari de reunions periòdiques que, com a mínim, consistiran en una reunió a l’inici de l’execució del contracte i una al final, abans de l’emissió de l’informe definitiu de l’auditoria financera i pressupostària; així com les reunions necessàries per l’emissió de l’informe de legalitat.

Independentment d’aquestes reunions programades, es podrà establir qualsevol altra reunió que sigui necessària entre les parts per poder aconseguir l’objecte d’aquest contracte amb la màxima eficiència i eficàcia.

L’ACCD podrà tenir accés als documents de treball continguts en l’expedient de l’auditoria objecte d’aquest contracte, bé en el transcurs de la seva execució, bé un cop finalitzada la tasca.


2.4. Lliurament de l’informe.

Els informes que han d’emetre els auditors hauran d’ésser els següents:

· Informe d’auditoria dels comptes anuals de l’ACCD.

· Informe de legalitat

L’estructura dels informes a d’emetre’s d’acord a la Resolució per la qual s’aproven les adaptacions en els models d’informes de comptes anuals i document d’inici de l’auditoria a presentar per auditor privats, de la Intervenció General de data 10 de febrer de 2020, incorporant un apartat de seguiment de recomanacions en exercicis anteriors, si és el cas. 

El treball objecte d’aquest contracte, s’ha de presentar en català.

En aquest sentit, d’acord amb l’establert a la citada instrucció, el contingut i estructura de l’informe d’auditoria financera dels comptes anuals a lliurar per l’empresa adjudicatària s’han d’adaptar al contingut bàsic següent:

a) Títol de l’informe: en aquest apartat s’inclou el títol de l’informe, les persones, les entitats o els òrgans controlats i aquells a qui va adreçat l’informe. 

b) Introducció: en aquest apartat s’ha d’indicar l’objecte del control financer, la competència per a la seva realització, l’òrgan de la Intervenció General que l’ha efectuat, i les normes d’aplicació en el desenvolupament del treball. També s’indicarà si el control es realitza de manera conjunta amb l’òrgan gestor, o amb altres entitats que tinguin atribuïdes competències de control. S’ha de fer esment de la data en què es va remetre l’informe provisional, si s’han rebut al·legacions i, si s’escau, que les al·legacions no contradiuen les observacions, les conclusions i les recomanacions de l’informe. En aquest apartat també s’ha de fer referència a les característiques bàsiques de l’entitat controlada, com ara la data de constitució, la forma jurídica, l’activitat que desenvolupa, la seva estructura organitzativa i la normativa que li és d’aplicació, entre d’altres. 

c) Objectius i normes tècniques utilitzades: s’ha de detallar els objectius que es pretenen aconseguir amb l’execució del control financer i una declaració expressa que el treball s’ha realitzat d’acord amb les normes tècniques d’auditoria del sector públic i resta de normativa que la desenvolupi. 

d) Abast i limitacions: s’ha d’especificar el període que s’ha analitzat, les àrees i els procediments que s’han revisat, així com les proves que s’han realitzat per aconseguir els objectius del control financer. També s’han d’incloure les limitacions trobades, és a dir, aquelles proves que s’havien previst en el programa de treball que no han pogut realitzar-se. En el cas que el subjecte controlat no aporti la documentació requerida també s’inclourà aquest fet en les limitacions del control. 

e) Resultats del treball: s’ha d’exposar els fets significatius constatats com a conseqüència de les proves realitzades en relació als objectes del control i la informació suficient, rellevant i pertinent que faciliti la seva comprensió. En funció del tipus de control financer que s’hagi realitzat, aquest apartat es pot dividir en parts que recullin els resultats obtinguts en cadascuna de les àrees objecte de revisió. 

f) Conclusions: s’ha d’especificar els aspectes més significatius dels resultats del treball. S’ha d’incloure l’opinió/valoració de l’òrgan de control en relació als objectius del control financer. Igualment cal reflectir de manera independent les conclusions de l’informe d’auditoria de comptes anuals, les quals han d’incloure l’opinió sobre els comptes i, si escau, les relatives al compliment de la legalitat o dels procediments de gestió. En el cas que l’informe de control financer inclogui un informe d’auditoria de comptes emès per l’interventor/a actuant, aquest s’efectuarà d’acord amb l’establert a les normes d’auditoria del sector públic.

g) Recomanacions: aquest apartat només s’inclourà en els informes definitius. S’ha de proposar les possibles mesures a adoptar per corregir els punt febles, i els defectes posats de manifest quan això suposi una millora potencial en el funcionament i en les operacions de l’entitat, i si fos procedent, s’ha de proposar a l’òrgan gestor que realitzi les actuacions tendents a la recuperació de quantitats indegudament percebudes o justificades. 

h) Seguiment de recomanacions d’informes anteriors: s’ha de fer referència al grau d’aplicació de les recomanacions formulades en informes anteriors. 

i) Al·legacions i observacions a les al·legacions: s’ha d’incloure l’escrit d’al·legacions remès pel subjecte controlat. Si en el termini establert no s’haguessin rebut les al·legacions, aquest apartat no ha de constar en l’informe i en la introducció s’ha de fer referència a aquest fet. Les observacions a les al·legacions s’han d’incorporar a l’informe definitiu si, a la vista de les al·legacions rebudes, l’òrgan de control estima convenient realitzar algun comentari o modificar l’informe provisional. 

j) Annexos: s’ha de recollir tota la informació que es consideri convenient. En l’informe cal fer referència a aquells aspectes que són objecte d’ampliació en els annexos. 

k) Data d’emissió de l’informe i signatura de l’auditor


L’informe de legalitat que doni compliment a l’obligació de comunicar les debilitats significatives detectades per l’auditor durant l’execució del seu treball, a més de propostes de millora i altres aspectes que consideri d’interès; l’informe haurà de verificar els punts següents en cas que s’hagin produït operacions subjectes:

· Compliment de l’obligació de trametre a la Intervenció General de la Generalitat abans del 31 de març la liquidació del pressupost i els comptes anuals de l'exercici anterior formulats pel director de l’ACCD d’acord amb les instruccions emeses l’11 de gener de 2011 per la Intervenció General de la Generalitat de Catalunya en relació a la informació periòdica que se’ls hi ha d’enviar.

· Situació fiscal (compliment de la Llei 35/2006, de 28 de novembre, de l’Impost sobre la Renda de les Persones Físiques i de modificació parcial de les lleis dels Impostos sobre Societats, sobre la Renda de no Residents i sobre el Patrimoni).

· Compliment normativa de protecció de dades personals (Llei Orgànica 3/2018, de 5 de desembre, de protecció de dades personals i garantia dels drets digitals; Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’aquestes dades i pel qual es deroga la Directiva 95/46/CE).

· Compliment normativa de prevenció riscos laborals (Llei 31/1995, de 8 de novembre de prevenció de riscos laborals i els seus desenvolupaments).

· Compliment de la normativa de contractació del sector públic (Reial Decret Legislatiu 3/2011, de 14 de novembre, per el que s’aprova el Text refós de la Llei de Contractes del Sector Públic i els seus desenvolupaments i  la Llei 9/2017, de 8 de novembre, de Contractes del Sector Públic, per la qual es transposen a l’ordenament jurídic espanyol les Directives del Parlament Europeu i del Consell 2014/23/UE i 2014/24/UE, de 26 de febrer de 2014).

· Compliment de la normativa de subvencions respecte el procediment de concessió, tramitació i justificació econòmica de les subvencions concedides (Llei 38/2003, de 17 de novembre, General de Subvencions, el Decret Legislatiu 3/2002, de 24 de desembre, pel qual s’aprova el Text refós de la Llei de Finances Públiques de Catalunya i els seus desenvolupaments).

· Compliment de la normativa relativa a despeses de personal prevista en el Conveni col·lectiu corresponent, en la Llei 4/2017, de 28 de març de 2017, de Pressupostos de la Generalitat de Catalunya per l’any 2017 així com les Instruccions del Departament de la Vicepresidència i d’Economia i d’Hisenda per la qual s’estableixen els criteris de pròrroga pressupostària per a l’exercici 2019, així com qualsevol altra normativa.

· Compliment del règim d’indemnitzacions i altres condicions laborals de directius establert en el Decret 243/2004, de 30 de març, sobre determinats aspectes de la contractació laboral a la Generalitat de Catalunya, modificat pel Decret 20/2008, de 17 de juny, de modificació del Decret 243/2004, de 30 de març, sobre determinats aspectes de la contractació laboral a la Generalitat de Catalunya.
Compliment de l’Acord de Govern de 01/06/2010 respecte els límits dels imports dels drets d’assistència a Consells.

· Compliment de l’obligació de disposar de les autoritzacions preceptives prèvies per a realitzar determinades operacions.

· Operacions d’endeutament i aval dins dels límits i condicions autoritzats per Acord de Govern i la Llei 25/2009, del 23 de desembre, de pressupostos de la Generalitat de Catalunya per al 2010 i que manté la Llei 6/2011 de 27 de juliol, de pressupostos de la Generalitat de Catalunya per al 2011.

· Acord de Govern previ o altres autoritzacions respecte a les adquisicions o alienació de participacions financeres en el capital, ampliacions i reduccions del capital social, transmissió de béns immobles a títol onerós, previstes en el Decret Legislatiu 2/2002, de 24 de desembre, pel qual s'aprova el Text refós de la Llei 4/1985, de 29 de març, de l'Estatut de l'Empresa Pública Catalana i que va ésser modificat per la Llei 7/2011, de 27 de juliol, de mesures fiscals i financeres. 

· Informe previ de la Direcció General del Patrimoni de la Generalitat de Catalunya per adquirir per mitjà de qualsevol títol locals, immobles o drets reals o n’han de disposar com a arrendataris, ocupants o usuaris, pel sistema de contractació directa, d’acord amb l’article 15 del Decret Legislatiu 1/2002, de 24 de desembre, pel qual s'aprova el Text refós de la Llei de patrimoni de la Generalitat de Catalunya.

· Informe previ de la Direcció General del Patrimoni de la Generalitat de Catalunya per els nous contractes d’assegurança o modificacions, i comunicació de les renovacions, d’acord amb l’article 36 del Decret Legislatiu 1/2002, de 24 de desembre, pel qual s'aprova el Text refós de la Llei de patrimoni de la Generalitat de Catalunya.
· Descripció de l’anàlisi de l’execució pressupostària: aprovació pressupost, modificacions, execució (drets liquidats-obligacions contretes), desviacions, resultat pressupostari, romanent de tresoreria i conciliació del resultat pressupostari amb el comptable), d’acord amb els criteris de les Instruccions conjuntes de la Intervenció General, la Direcció General de Pressupostos i la Direcció General del Patrimoni de la Generalitat de Catalunya, de 15 de juliol de 2009, sobre alguns aspectes pressupostaris i comptables de determinades entitats del sector públic de la Generalitat de Catalunya.

· Atesa la naturalesa jurídica de l’ACCD, el seu objecte social i pel fet que les subvencions concedides són la despesa més significativa és imprescindible  que en l’informe sobre compliment de la normativa es faci una valoració sobre el procediment de concessió, gestió i justificació econòmica de les subvencions concedides.


Caldrà tenir en consideració que la legislació a aplicar i règim jurídic de l’estructura dels informes caldrà actualitzar-la d’acord a les possibles modificacions que es poguessin dur a terme en matèria de normativa en els anys de durada d’aquest contracte.


Terminis d’execució de l’auditoria i de lliurament dels informes

L’auditoria financera i pressupostària s’haurà d’iniciar, com a màxim, l’1 d’abril de cada anualitat, i la seva finalització ha de ser com a màxim el 31 de maig de cada anualitat, amb l’entrega de l’informe final del mateix exercici. 

L’auditoria de compliment de normativa en el sector públic es podrà realitzar a partir del mes de setembre de cada anualitat, essent la data límit de presentació de l’informe final el 31 d’octubre, d’acord al cronograma de tasques que s’indica a continuació:


Cronograma de les tasques:

· Informe d’Auditoria

·  Reunió prèvia amb el contractista durant el mes de març de l’exercici,  si fos necessari per la preparació de la fase de planificació, podent-ne entregar la documentació inicial que requereixin i que des de la Unitat de Gestió Econòmica puguin fer entrega

· Entre l’1 d’abril i el 31 de maig, de cada anualitat , realització de l’auditoria a les oficines de l’ACCD o telemàticament, segons es decideixi.

· Entre l’1 i el 5 de juny de cada exercici, presentació a la direcció de l’ACCD l’esborrany de l’informe d’auditoria.

· Entre el 6 i el 10 de juny de cada exercici, presentació de les al·legacions per part de l’ACCD a l’esborrany de l’informe d’auditoria, si fos necessari.

· Entre l’11 i el 20 de juny de cada exercici, reformulació dels comptes anuals, si fos necessari i data màxima l’entrega de l’informe d’auditoria a l’ACCD.

· Informe de Legalitat

· L’informe de legalitat es realitzaria entre els mesos  setembre i octubre de cadascun dels exercicis objecte del contracte.

· Entre l’1 i el  5 de novembre de cada exercici, data màxima d’entrega de l’esborrany de l’informe de legalitat

· Entre 6 i 10 de novembre de cada exercici, l’ACCD presentaria les al·legacions, si fos necessari.

· El 15 de novembre de cada exercici, entrega de l’informe de legalitat definitiu a l’ACCD.


Altra informació d’interès a efectes de l’execució del contracte:

· La seu social de l’ACCD és a Via Laietana núm. 14, 4a planta de Barcelona.
· El total l’actiu en l’exercici 2023, un cop auditat els comptes anuals corresponents, ha estat de  18.883.364,41 €..
· Els pressupost de l’exercici 2024 és de  41.420.000,00 € en situació de pròrroga pressupostària.
· [bookmark: _GoBack]La plantilla de personal durant l’any 2023 és de 53,75 persones com a mitjana.

Durant l’últim  trimestre de cadascun dels exercicis objecte d’aquest contracte es revisarà el cronograma de tasques amb el contractista.


2.5 Coordinació amb la Intervenció de la Generalitat de Catalunya.

En el supòsit que durant l’execució del contracte el conseller/a  del departament d’Economia i Finances determinés en el pla anual de la Intervenció General (en endavant IG), que serà la IG qui realitzarà l’auditoria de l’ACCD d’aquell exercici, l’empresa contractista, en aquell exercici, no realitzaria l’auditoria financera i pressupostària i l’auditoria de legalitat corresponent. 

